<classify> SERIKALI imesema haitatoa kazi za ujenzi wa barabara kwa kampuni za ujenzi ambazo hazina uwezo wa kifedha wa kufanya kazi hizo.Waziri wa Ujenzi, Uchukuzi na Mawasiliano, Isack Kamwelwe, amesema hayo wilayani Bunda mkoani Mara baada ya kukagua ujenzi wa barabara ya Bulamba- Kisorya yenye urefu wa kilometa 51 na kubaini kuwa Kampuni ya Ujenzi ya Nyanza Road Works kuwa na uwezo mdogo wa kifedha, hivyo kuchelewesha mradi huo.Kamwelwe alieleza changamoto nyingine iliyochelewesha mradi ni kutokana na Kampuni ya Inter Consult iliyofanya usanifu wa barabara kukosea michoro ya mradi huo, hivyo kumsababishia mkandarasi kushindwa kufanya kazi yake kikamilifu.Aliyesanifu mradi huu hakufanya vizuri na hivyo kumsababishia mkandarasi kuongezewa muda wa kazi miezi 35 mingine kutokana na kuongezeka kwa makalvati katika barabara hiyo na ukubwa wa tuta la barabara, amesema.Amemtaka Mhandisi Mshauri kutoka Kampuni ya DOCH na mkandarasi kuongeza vifaa na wataalamu wengine ili kuhakikisha kasi ya mradi huo inakwenda kwa haraka.Aidha, ameiagiza Wakala wa Barabara Tanroads Mkoa wa Mara kumsimamia mkandarasi huyo ili akamilishe mradi huo ifikapo Juni mwakani badala ya Desemba 2019.Meneja wa Tanroads Mkoa wa Mara, Mlima Ngaile, amemuahidi Kamwelwe kuwa atamsimamia mkandarasi huyo kikamilifu na kuhakikisha mradi huo unakamilika kwa viwango.  <topic>: KITAIFA 